Монгол Улсын Их Хурлын 2021 оны 58 дугаар тогтоолын 4 дүгээр хавсралт

**МОНГОЛ УЛСЫН ИХ ХУРАЛД ЭРҮҮЛ МЭНДИЙН ДААТГАЛЫН ҮНДЭСНИЙ ЗӨВЛӨЛИЙН ГИШҮҮНД САНАЛ БОЛГОСОН НЭР ДЭВШИГЧИЙН**

**ТАЛААРХ СОНСГОЛЫН ТАЙЛАН**

|  |  |
| --- | --- |
| **Нэр дэвшигчийн товч танилцуулга** | |
| **1** | **Ургийн овог:** Боржигон  **Эцэг/эхийн нэр:** Чагнаа  **Нэр:** Нарантуяа  **Хүйс:** Эмэгтэй  **Нэр дэвшүүлсэн байгууллага:** Монголын үйлдвэрчний эвлэлийн холбоо |
| **2** | **Нэр дэвших тухай хүсэлт гаргасан албан тушаал**  Нэр дэвшигч нэр дэвших тухай хүсэлт гаргасан албан тушаалыг бичнэ. |
| Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүн |
| **Сонсгол, түүний үе шат, явуулсан ажиллагааны танилцуулга:**  Эрүүл мэндийн даатгалын тухай хуулийн 141 дүгээр зүйлийн 141.3 дахь хэсэг Үндэсний зөвлөлийн дарга, дэд дарга, гишүүнийг талуудын санал болгосноор Улсын Их Хурал нэр дэвшигчийн сонсгол хийж таван жилийн хугацаагаар томилно гэж заасны дагуу Улсын Их Хурлын хяналт шалгалтын тухай хуулийн 31 дүгээр зүйлийн Нэр дэвшигчийн сонсголын үе шатыг баримтлан дараах ажиллагааг явууллаа.  **1/**2022.03.22-ны өдрийн Байнгын хорооны хуралдаанаар “Нэр дэвших тухай хүсэлт”-ийн загварыг баталсан. Монголын үйлдвэрчний эвлэлийн холбооноос Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнд Монголын эрүүл мэндийн ажилтны үйлдвэрчний эвлэлийн холбооны дарга Ч.Нарантуяаг нэр дэвшүүлж, Байнгын хорооноос баталсан загварын дагуу материалыг ирүүлсэн болно.  **2/**2022.03.30-ны өдрийн Байнгын хорооны хуралдаанаар Монгол Улсын Их Хурлын чуулганы хуралдааны дэгийн тухай хуулийн 119 дүгээр зүйлийн 119.1 дэх хэсэг, Монгол Улсын Их Хурлын хяналт шалгалтын тухай хуулийн 31 дүгээр зүйлийн 31.3 дахь хэсэгт заасны дагуу “Нэр дэвшигчийн сонсголын товыг тогтоох, сонсгол даргалагчийг томилох тухай” тогтоолыг баталж, 2022.04.18-ны өдөр Нэр дэвшигчийн сонсголыг зохион байгуулахаар, сонсгол даргалагчаар Улсын Их Хурлын гишүүн **Содномын Чинзоригийг** томилсон.  **3/Сонсголын бэлтгэл хангах хүрээнд**:  **-**Нэр дэвшигчийн мэдээллийг Parliament.mn буюу УИХ-ын цахим хуудаст байршуулсан**.**  -Сонсголын тов, хугацаа, сонсголд оролцогчдыг бүртгэх хуудсыг байршуулсан зарыг Улсын Их Хурлын цахим хуудас, Ikon.mn, Mass.mn, UBN.mn, Улсын Их Хурлын цахим хуудас, Ikon.mn, Gogo.mn, Mass.mn, Itoim.mn, Tovch.mn, Zarig.mn, Zaluu.com, 24tsag.mn, News.mn, UBN.mn, MGL радио, Монголын үндэсний олон нийтийн радио, Өдрийн сонинд 14 хоногийн хугацаанд давтамжтай байршуулсан.  -Мэдээллийн дагуу 4 оролцогч нэр дэвшигчээс асуулт асуухаар, 6 оролцогч үг, санал хэлэхээр бүртгүүлснийг Улсын Их Хурлын чуулганы хуралдааны дэгийн тухай хуулийн дагуу Байнгын хороо хүсэлтийг хүлээн авсан огноо, цаг, минутаар эрэмбэлэн бүртгэж, баталгаажуулсан.  -2022.04.12-ны өдрийн Байнгын хорооны хуралдаанаар Монгол Улсын Их Хурлын чуулганы хуралдааны дэгийн тухай хуулийн 125 дугаар зүйлийн 125.8 дахь хэсэгт заасны дагуу Нийгмийн даатгалын үндэсний зөвлөлд нэр дэвшсэн гишүүний мэдлэг, мэргэшил, ур чадвар, ёс зүй, туршлагын талаар мэргэжлийн, **хараат бус дүгнэлт гаргах үүрэг бүхий** **шинжээчээр А.Батбаярыг** хуралдаанд оролцсон гишүүдийн 2/3 саналаар томилсон.  -Шинжээч Монгол Улсын Их Хурлын чуулганы хуралдааны дэгийн тухай хуулийн 125 дугаар зүйлийн 125.10 дахь хэсэгт заасан эрхийн хүрээнд нэр дэвшигчтэй 2022.04.15-ны өдөр онлайн уулзалтыг зохион байгуулж ярилцлага хийж, Эрүүл мэндийн даатгалын үндэсний зөвлөлийн эрх, үүрэгтэй холбогдуулан мэдлэг шалгах сорил авсан. Нэр дэвшигчийн ирүүлсэн анкет, нэр дэвших үндэслэл, сонгогдсон тохиолдолд хийх ажлын мэдээлэл болон ярилцлага, сорилгын үр дүнд үндэслэн 2022.04.15-ны өдөр Хараат бус шинжээчийн дүгнэлтийг Байнгын хороонд ирүүлснийг ажлын алба Байнгын хорооны гишүүдэд хүргүүлсэн болно.  **4/**Байнгын хорооны ажлын албанаас 2022.04.15-ны өдөр Монгол Улсын Их Хурлын чуулганы хуралдааны дэгийн тухай хуулийн 125 дугаар зүйлийн 125.2 дахь хэсэгт заасны дагуу сонсголд оролцогчдод сонсголын дэгийг урьдчилан танилцуулсан.    **5/**2022.04.18-ны өдрийн 16:38 цагт Нийгмийн бодлогын байнгын хорооны гишүүдийн гуравны нэгээс дээш гишүүд хүрэлцэн ирснээр ирц бүрдэж Нэр дэвшигчийн сонсголыг Улсын Их Хурлын гишүүн С.Чинзориг даргалан сонсголын дэгийг танилцуулснаар эхэлсэн. Байнгын хорооноос сонсголд Улсын Их Хурлын гишүүн М.Оюунчимэг, П.Анужин, Б.Баярсайхан, С.Ганбаатар, С.Чинзориг, Ц.Мөнх-Оргил, С.Одонтуяа, Д.Сарангэрэл, Ц.Сандаг-Очир, Ч.Ундрам нар оролцсон.  **6/**Нэр дэвшигч Ч.Нарантуяа нь тухайн албан тушаалд томилогдсон тохиолдолд хийх ажил, нэр дэвшсэн үндэслэл, боловсрол, ажлын туршлага, тухайн албан тушаалд тавигдах шаардлагыг хангаж байгаа тухайгаа 10 минутад багтаан танилцуулсны дараа Байнгын хорооноос томилогдсон Хараат бус шинжээч А.Батбаяр дүгнэлтээ танилцуулсан.  **7/**Танилцуулга, дүгнэлттэй холбогдуулан Улсын Их Хурлын гишүүн С.Ганбаатар, Ц.Мөнх-Оргил, Б.Баярсайхан, М.Оюунчимэг, Ц.Сандаг-Очир нарын гишүүд асуулт, асууж хариулт авсан.  **- Улсын Их Хурлын гишүүн С.Ганбаатар:** Олон улсын практикаас авч үзвэл нийт шимтгэлийн орлогод өндөр хувь эзэлдэг аж ахуйн нэгжүүд, төлөөллийн байгууллагууд болон хамгийн өндөр шимтгэл төлсөн даатгуулагчийн төлөөллийн байгууллагууд нь үндэсний зөвлөлд ордог иймд Монголын үйлдвэрчний эвлэлийн холбоо нийт шимтгэл төлөгчдийн шимтгэлийн орлогын хэдэн хувийг бүрдүүлдэг, төлөөлж чадах байгууллага мөн эсэхийг асуухад нэр дэвшигч Ч.Нарантуяа Эрүүл мэндийн салбар бол нийт шимтгэл төлөгчдийн арав гаруй хувийг эзэлж байгаа эрүүл мэндийн салбарын эмч, ажилтнууд хориод хувь нь байгаа, түүнчлэн даатгуулагчийн олонхын эрхийг хамгаалсан байгууллага үйлдвэрчний эвлэлээс өөр байхгүй гэж хариулав.    **-Улсын Их Хурлын гишүүн Ц.Мөнх-Оргил:** Эрүүл мэндийн даатгалын үндэсний зөвлөлийн гишүүдэд зөв хүмүүсээ сонгож, хяналт тавьж ажиллах шаардлагатай. А.Батбаяр шинжээчийн дүгнэлттэй санал нэг байна. Эрүүл мэндийн санхүү, салбарын санхүүжилтийн бодлого, даатгуулагчдад үзүүлэх тусламж үйлчилгээний багц, төлбөрийн хэмжээ, арга, хяналт, эрүүл мэндийн байгууллагын сонгон шалгаруулалт, сангийн санхүүгийн удирдлага, эрүүл мэндийн даатгалын нарийн мэргэжлийн асуудлууд хэлэлцэгддэг үндэсний зөвлөлд нэр дэвшигч орж ажиллаж чадна гэдэгт итгэлтэй байгаа эсэхийг асуухад нэр дэвшигч бид нарын ард баг, мэргэжлийн хүмүүс ажилладаг, үүгээр дамжуулаад бид эрүүл мэндийн даатгалын санхүүжилттэй холбоотой асуудалд оролцоод үндэсний зөвлөлд ажиллах бүрэн боломжтой талаар хариулт өгсөн.  **-Улсын Их Хурлын гишүүн М.Оюунчимэг:** Хөндлөнгийн хараат бус шинжээч ямар зарчим баримталж нэр дэвшигчдийн дүгнэлтийг гаргасан, яагаад нэр дэвшигч нар шаардлага хангахгүй байгаа дүгнэлт гаргасныг асуухад А.Батбаяр шинжээч үндэсний зөвлөлийн хуулиар олгосон чиг үүргийн хүрээнд нэр дэвшигчийн мэдлэг, мэргэшлийг шалгаж, ярилцлага, сорилгод тулгуурлан дүгнэлтээ гаргасан талаар хариулсан.  **-Улсын Их Хурлын гишүүн Ц.Сандаг-Очир:** Хараат бус шинжээч А.Батбаяр хараат бус, мэргэжлийн түвшинд дүгнэлтээ гаргаж чадсан эсэх, нэр дэвшигч нараас шаардлага хангахгүй талаар шинжээчийн дүгнэлт гарсантай холбогдуулан үндэсний зөвлөлийн даатгуулагчийг төлөөлсөн гишүүнээр ажиллаж чадах итгэл үнэмшил байгаа эсэх талаар асуулт асуухад шинжээч А.Батбаяр олон жил эрүүл мэндийн даатгал, санхүүжилтийн тогтолцооны чиглэлээр судалгаа хийсэн туршлагатай судлаачийн хувьд үндэсний зөвлөлийн гишүүнд тавигдах шаардлагыг нэр дэвшигч нар хангах эсэх талаарх дүгнэлтийг мэргэжлийн хараат бусаар гаргаж чадсан талаар, нэр дэвшигч нар сонгогдвол үндэсний зөвлөлийн гишүүнээр ажиллаж чадах талаараа хариултыг тус тус өгсөн болно .  **8/**Улсын Их Хурлын гишүүдийг асуулт асууж, хариулт авсны дараа урьдчилан асуулт асуухаар бүртгүүлсэн оролцогч нар бүртгүүлсэн дарааллын дагуу нэр дэвшигчээс асуулт асуусан.  **П.Бямбацэрэн** – Монголын ахмадын холбооны дэд ерөнхийлөгч  **Р.Эрдэнэбат** – Эрүүл мэндийн даатгуулагчдын хяналт ТББ-ын тэргүүн  **Ц.Товуусүрэн** – иргэн  **Асуултыг тоймловол:** Эрүүл мэндийн даатгалын сангаас олгох хөнгөлөлттэй эмийн талаар, үндэсний зөвлөлийн гишүүдийн эрх, үүргийн талаар, гүйцэтгэлийн санхүүжилтийн талаар нэр дэвшигч нараас оролцогчид асуулт асууж, хариулт авсан.  **9/**Нэр дэвшигч нараас асуулт асууж, хариулт авсны дараа Улсын Их Хурлын гишүүн С.Ганбаатар, Ц.Сандаг-Очир, С.Одонтуяа нар үг хэлсэн.  **Улсын Их Хурлын гишүүн С.Ганбаатар:** Эрүүл мэндийн даатгалын тухай хуулийн 141.2.2-т даатгуулагчийн олонхын эрх, хууль ёсны ашиг сонирхлыг хамгаалсан байгууллагыг төлөөлөх 3 хүн гэж заасныг үндэслэн Монголын үйлдвэрчний эвлэлийн холбооноос тухайн институцыг төлөөлөх хүнээ нэр дэвшүүлсэн байгааг анхаарах нь зүйтэй.  **Улсын Их Хурлын гишүүн Ц.Сандаг-Очир:** Нэр дэвшигчийн сонсголыг хийснээр тухайн нэр дэвшигч албан тушаалд томилогдоход туршлага, мэдлэг, ур чадварын хувьд тэнцэж байгаа эсэхийг нээлттэйгээр хэлэлцэх боломжийг бүрдүүллээ. Үндэсний зөвлөлийн гишүүнээр ажиллаж байгаа 9 хүний гаргаж байгаа шийдвэр иргэн бүрт хамаатайг анхаарах нь чухал юм.  **Улсын Их Хурлын гишүүн С.Одонтуяа:** Үндэсний зөвлөлийн гишүүд сэтгэлд хүрэхээр ажиллаж чадахгүй байна.Зөвлөлийн гишүүдийг эрүүл мэндийн салбарын санхүү, удирдлага, эдийн засгийн асуудлыг анхаарч, шийдвэрээ гаргаж ажиллалаарай гэж томилоод байгаа. Эрүүл мэндийн салбарын гол зорилго бол иргэн бүрт хувийн, улсын эмнэлэг ялгалгүй чанартай, тэгш хүртээмжтэй үйлчилгээг ижил тарифаар хүргэх асуудал юм.  **10/**Улсын Их Хурлын гишүүдийг үг хэлсний дараа урьдчилан үг хэлэхээр бүртгүүлсэн оролцогч нар саналаа хэлсэн болно.  **С.Эрдэнэбат** – Монголын үйлдвэрчний эвлэлийн холбооны ерөнхийлөгч  **Ч.Доржгүнсмаа** – Монголын хувийн хэвшлийн эрүүл мэндийн байгууллагын нэгдсэн холбооны гүйцэтгэх захирал  **П.Бямбацэрэн** - Монголын ахмадын холбооны дэд ерөнхийлөгч  **Р.Эрдэнэбат** – Эрүүл мэндийн даатгуулагчдын хяналт ТББ-ын тэргүүн  **Ц.Товуусүрэн** – иргэн  **Саналыг тоймловол:** Хараат бус шинжээч 10 минутын ярилцлага, сорилд үндэслээд нэр дэвшигч нарын мэргэжил, ур чадварыг үнэлсэн нь учир дутагдалтай, Үндэсний зөвлөл нь Эрүүл мэндийн яам болон Эрүүл мэндийн даатгалын ерөнхий газраас үл хамаарсан байгууллага байх ёстой бөгөөд үндэсний зөвлөлийн бүрэлдэхүүнд эрүүл мэндийн эдийн засагч, үйлчилгээ үзүүлэгч байгууллагын төлөөлөл, эм зүйч зэрэг олон төлөөллийг оруулах нь зүйтэй, Үндэсний зөвлөлийн зарим шийдвэрүүдийг эргэн харах, сүүлийн жилүүдэд эрүүл мэндийн даатгал эмнэлгийн хавсралт санхүүжилт шиг болж хувирсныг анхаарах.  **11/**Сонсголыг Улсын Их Хурлын гишүүн, сонсгол даргалагч Содномын Чинзориг хааж үг хэлсэн.  **Улсын Их Хурлын гишүүн, сонсгол даргалагч С.Чинзориг:** Улсын Их Хурлаас батлагдсан Монгол Улсын Их Хурлын Хяналт шалгалтын тухай хуулийн дагуу Эрүүл мэндийн даатгалын Үндэсний зөвлөлийн нэр дэвшигчдэд нээлттэй сонсгол явуулж, анх удаагаа хараат бус шинжээч томилж, дүгнэлт гаргууллаа. Шинжээчийн дүгнэлтээр санхүүгийн өндөр мэдлэгтэй, даатгалын чиглэлээр мэргэшсэн, ажлын дадлага, туршлагатай хүн Үндэсний зөвлөлд байх ёстой, харин хуулиар даатгуулагчийн олонхийн эрх, хууль ёсны ашиг сонирхлыг хамгаалсан байгууллагыг төлөөлсөн хүн гээд байгууллагын төлөөллийг зааж өгснийг цаашид анхаарах нь зүйтэй байна. Эрүүл мэндийн даатгалын үндэсний зөвлөл нь нийтээр дагаж мөрдөх тогтоол, журам баталдаг хариуцлагатай зөвлөл юм. Иймд зөвлөлийн бүрэлдэхүүнийг чадавхжуулахад анхаарах шаардлагатай байна. | |
| **3** | **Сонсголын үйл явцыг нэгтгэн дүгнэх нь**  Томилгооны сонсгол зохион байгуулах журмын 3.1 дэх хэсэгт зааснаар нэр дэвшигчийг санал болгох, нэр дэвшигчийг судлах, сонсголыг товлох, зарлах, сонсголд оролцогч болон бусад этгээдийг бүртгэх, мэдэгдэх, **сонсголыг зохион байгуулах, сонсголын тайлан бичих** үе шат тус бүрийг Байнгын хороо хэрхэн зохион байгуулсан тухай болон сонсголыг Нийтийн сонсголын тухай хууль, Томилгооны сонсгол зохион байгуулах журмын дагуу явагдсан талаар нэгтгэн дүгнэж бичнэ. Дүгнэлтийнхээ гол үндэслэлийг товч бичнэ. |
| Эрүүл мэндийн даатгалын тухай хуулийн 141 дүгээр зүйлийн 141.3 дахь хэсэгт Үндэсний зөвлөлийн дарга, дэд дарга, гишүүнийг талуудын санал болгосноор Улсын Их Хурал нэр дэвшигчийн сонсгол хийж таван жилийн хугацаагаар томилно гэж заасны дагуу Нийгмийн бодлогын байнгын хороо Улсын Их Хурлын хяналт шалгалтын тухай хуулийн 31 дүгээр зүйлд заасан Нэр дэвшигчийн сонсголыг явуулах үе шат, Монгол Улсын Их Хурлын чуулганы хуралдааны дэгийн тухай хуулийн 123-126 дугаар зүйлийг баримтлан Нэр дэвшигчийн сонсголыг 2022.04.18-ны өдрийн 16:38 цагт зохион байгууллаа.  Монгол Улсын Их Хурлын чуулганы хуралдааны дэгийн тухай хуулийн 127 дугаар зүйлд заасны дагуу сонсголд оролцсон гишүүд нэр дэвшигчийн сонсгол явуулснаас хойш ажлын 2 өдрийн дотор буюу 2022.04.20-ны өдөр хаалттай хуралдаж хуралдаанд оролцсон гишүүдийн олонхын саналаар сонсголын тайлан гаргалаа. |
| **4** | **Байнгын хорооцуглуулсан бүх нотлох баримт, мэдээлэл, сонсголын дүнд тулгуурлан нэр дэвшигчийн хууль зүйн мэдлэг, ур чадвар, туршлага, ёс зүй, зан төлөвийг үнэлж нэр дэвшсэн албан тушаалд харгалзах шаардлагыг тухайн нэр дэвшигч хангасан, эсхүл хангаагүй гэдгийг нэгтгэн дүгнэж үндэслэлээ тодорхой, ойлгомжтой бичнэ.** |
| Монголын үйлдвэрчний эвлэлийн холбооноос Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнд **Монголын Эрүүл мэндийн ажилтны үйлдвэрчний эвлэлийн холбооны дарга** **Ч.Нарантуяаг** нэр дэвшүүлсэн бөгөөд:  **1/Нэр дэвшигч** Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнд томилогдвол үйлдвэрчин гэдэг талаасаа юм уу, эрүүл мэндийн байгууллагад ажиллаж байгаа гэдэг талаасаа харах биш, бүхэл бүтэн нэг институцийг төлөөлж орж байгаа учраас эрүүл мэндийн даатгалд даатгуулж байгаа даатгуулагчдынхаа эрх ашгийг хамгаалах ажлыг хамгийн түрүүнд тавьж ажиллана. Үндэсний зөвлөлийн өмнө нь болон одоо ажиллаж байгаа энэ баг бүрэлдэхүүнийхээ туршлага, мэдлэг мэдээллийг харилцан суралцаж эрүүл мэндийн үндэсний зөвлөлийн хуульд тусгагдсан чиг үүргийг хэрэгжүүлж ажиллана гэдгээ илэрхийлсэн.  **2/Хараат бус шинжээч А.Батбаяр:**  Эрүүл мэндийн даатгалын тухай хуулийн 141 дүгээр зүйлд заасны дагуу Эрүүл мэндийн даатгалын үндэсний зөвлөл нь эрүүл мэндийн салбарын санхүүжилтийн бодлого, даатгуулагчдад үзүүлэх тусламж, үйлчилгээний багц, төлбөрийн хэмжээ, төлбөрийн арга, чанар, төлбөрийн хяналт, эрүүл мэндийн байгууллагуудын сонгон шалгаруулалт, сангийн санхүүгийн удирдлага зэрэг маш хариуцлагатай мэргэжлийн шийдвэр гаргадаг бөгөөд харин нэр дэвшигч нь дээрх чиглэлүүдээр анхан шатны мэдлэггүй, наад захын ойлголтгүй байна.  Түүнчлэн Эрүүл мэндийн даатгалын сангийн 2022 оны төсвийн тухай хуулиар Эрүүл мэндийн даатгалын сангийн зарлага 1.4 их наяд төгрөгөөр батлагдсан бөгөөд энэ нь улсын нэгдсэн төсвийн 8 хувьтай тэнцэж байна. Энэхүү хөрөнгийг Эрүүл мэндийн даатгалын үндэсний зөвлөлийн шийдвэрээр захиран зарцуулж, хүн амын эрүүл мэндийн эрэлт, хэрэгцээнд нийцсэн чанартай тусламж, үйлчилгээг эрүүл мэндийн байгууллагуудаас худалдан авч санхүүжүүлдэг. Иймд Эрүүл мэндийн даатгалын үндэсний зөвлөлийн гишүүн нь эдгээр хариуцлагатай шийдвэр гаргахад шаардлагатай мэдлэг, мэргэшил, ур чадвартай байх ёстой боловч нэр дэвшигч нь дээрх шаардлагыг хангахгүй байна.  Нэр дэвшигч нь Эрүүл мэндийн даатгалын үндэсний зөвлөлд даатгуулагчийн хууль ёсны эрх ашгийг хамгаалахаар нэр дэвшиж байгаа боловч ажлын туршлага нь даатгуулагчийн биш, харин тусламж, үйлчилгээ үзүүлэгчийн эрх ашгийг хамгаалах чиглэлээр ажилласан байна. Нэр дэвшигчийн 22 жил ажилласан Монголын эрүүл мэндийн ажилтны үйлдвэрчний эвлэлийн холбоо нь эмнэлгийн ажилчдын хөдөлмөрлөх эрх, түүнтэй холбогдсон хууль ёсны ашиг сонирхлыг хамгаалах, тэдний ажиллах нөхцөл, амьдралын түвшинг дээшлүүлэх зорилготой байгууллага юм. Иймд зарчмын хувьд тусламж, үйлчилгээг авдаг даатгуулагчийн эрх ашгийг хамгаалах төлөөлөл нь тусламж, үйлчилгээ үзүүлэгчийн төлөөлөл байж болохгүй.  **3/**Нэр дэвшигчийн сонсголд оролцсон гишүүд хаалттай хуралдаж, нэр дэвшигч Ч.Нарантуяаг “Монголын эрүүл мэндийн ажилтны үйлдвэрчний эвлэлийн холбоо нь эмнэлгийн ажилчдын хөдөлмөрлөх эрх, түүнтэй холбогдсон хууль ёсны ашиг сонирхлыг хамгаалах, тэдний ажиллах нөхцөл, амьдралын түвшинг дээшлүүлэх зорилготой байгууллага бөгөөд зарчмын хувьд тусламж, үйлчилгээг авдаг даатгуулагчийн эрх ашгийг хамгаалах төлөөлөл нь тусламж, үйлчилгээ үзүүлэгчийн төлөөлөл байж болохгүй, хэдийгээр ёс зүй, туршлагын хувьд тэнцэхүйц боловч мэдлэг, мэргэшил, ур чадварын хувьд шаардлага хангаагүй” гэсэн хараат бус шинжээчийн дүгнэлт болон сонсголд оролцогчдын асуултад хариулсан байдал зэргийг үндэслэн Эрүүл мэндийн даатгалын үндэсний зөвлөлийн гишүүний албан тушаалд тавигдах санхүү, эрүүл мэндийн даатгалын нарийн мэргэжлийн мэдлэг, ур чадварын шаардлагыг хангаагүй гэж үзэн хуралдаанд оролцсон гишүүдийн олонх дэмжээгүй болно.  Цаашид Монголын үйлдвэрчний эвлэлийн холбооноос Эрүүл мэндийн даатгалын үндэсний зөвлөлд даатгуулагчийг төлөөлсөн нэр дэвшигчийг Улсын Их Хуралд санал болгохдоо Үндэсний зөвлөл нь санхүү, эрүүл мэндийн эдийн засгийн нарийн судалгаа, тооцоонд үндэслэн мэргэжлийн шийдвэр гаргадгийг харгалзан Үйлдвэрчний эвлэлд олон жил ажилласан, үйлдвэрчний эвлэлийн төлөөлөл гэхээс илүү нийт даатгуулагчийн эрх, хууль ёсны ашиг сонирхлыг хамгаалах, эрүүл мэндийн салбарын эдийн засгийн асуудлаар мэргэшсэн, мэдлэг, ур чадвартай хүнийг дэвшүүлэхийг зөвлөж байна. |

СОНСГОЛ ДАРГАЛАГЧ,

УЛСЫН ИХ ХУРЛЫН ГИШҮҮН С.ЧИНЗОРИГ

**ЭРҮҮЛ МЭНДИЙН ДААТГАЛЫН ҮНДЭСНИЙ ЗӨВЛӨЛИЙН ДААТГУУЛАГЧИЙН ДИЙЛЭНХ ОЛОНХИЙН ЭРХ АШГИЙГ ХАМГААЛСАН ГИШҮҮНД НЭР ДЭВШИГЧ Ч.НАРАНТУЯАГИЙН МЭДЛЭГ, МЭРГЭШИЛ, УР ЧАДВАР, ЁС ЗҮЙ, ТУРШЛАГАД ӨГӨХ МЭРГЭЖЛИЙН ХАРААТ БУС ШИНЖЭЭЧИЙН ДҮГНЭЛТ**

2022 оны 04 дүгээр сарын 15-ны өдөр, Улаанбаатар хот

УИХ-ын Нийгмийн бодлогын байнгын хорооны 2022 оны 4 дүгээр сарын 12-ны өдрийн 08 тоот тогтоолоор Эрүүл мэндийн даатгалын үндэсний зөвлөлд даатгуулагчийн дийлэнх олонхийн эрх ашгийг хамгаалсан гишүүнд нэр дэвшигчийн мэдлэг, мэргэшил, ур чадвар, ёс зүй, туршлагад дүгнэлт өгөхөөр томилогдсоны дагуу нэр дэвшигчийн ирүүлсэн баримт бичигт дүн шинжилгээ хийж, нэр дэвшигчтэй ярилцлага зохион байгуулан, мэдлэг шалгах сорил авсны үндсэн дээр хараат бус шинжээчийн дүгнэлт гаргалаа.

Дээрх үнэлгээнүүдийн үр дүнд үндэслэн нэр дэвшигч Ч.Нарантуяа нь ЭМДҮЗ-ийн гишүүнээр ажиллахад мэдлэг, мэргэшил, ур чадвар, ажлын туршлагын хувьд шаардлага хангахгүй, ёс зүйн хувьд ямар нэгэн зөрчилгүй гэсэн дүгнэлтийг доорх үндэслэлээр өгч байна.

**Нэг.** Эрүүл мэндийн даатгалын тухай хуулийн 14 дүгээр зүйлд заасны дагуу Эрүүл мэндийн даатгалын үндэсний зөвлөл нь эрүүл мэндийн салбарын санхүүжилтийн бодлого, даатгуулагчдад үзүүлэх тусламж, үйлчилгээний багц, төлбөрийн хэмжээ, төлбөрийн арга, чанар, төлбөрийн хяналт, эрүүл мэндийн байгууллагуудын сонгон шалгаруулалт, сангийн санхүүгийн удирдлага зэрэг маш хариуцлагатай мэргэжлийн шийдвэр гаргадаг бөгөөд харин нэр дэвшигч нь дээрх чиглэлүүдээр анхан шатны мэдлэггүй, наад захын ойлголтгүй байна.

Түүнчлэн Эрүүл мэндийн даатгалын сангийн 2022 оны төсвийн тухай хуулиар Эрүүл мэндийн даатгалын сангийн зарлага 1.4 их наяд төгрөгөөр батлагдсан бөгөөд энэ нь улсын нэгдсэн төсвийн 8 хувьтай тэнцэж байна. Энэхүү хөрөнгийг ЭМДҮЗ-ийн шийдвэрээр захиран зарцуулж, хүн амын эрүүл мэндийн эрэлт, хэрэгцээнд нийцсэн чанартай тусламж, үйлчилгээг эрүүл мэндийн байгууллагуудаас худалдан авч санхүүжүүлдэг. Иймд ЭМДҮЗ-ийн гишүүн нь эдгээр хариуцлагатай шийдвэр гаргахад шаардлагатай мэдлэг, мэргэшил, ур чадвартай байх ёстой боловч нэр дэвшигч нь дээрх шаардлагыг хангахгүй байна.

**Хоёр.** Нэр дэвшигч нь Эрүүл мэндийн даатгалын үндэсний зөвлөлд даатгуулагчийн хууль ёсны эрх ашгийг хамгаалахаар нэр дэвшиж байгаа боловч ажлын туршлага нь даатгуулагчийн биш, харин тусламж, үйлчилгээ үзүүлэгчийн эрх ашгийг хамгаалах чиглэлээр ажилласан байна. Нэр дэвшигчийн 22 жил ажилласан Монголын эрүүл мэндийн ажилтны үйлдвэрчний эвлэлийн холбоо нь эмнэлгийн ажилчдын хөдөлмөрлөх эрх, түүнтэй холбогдсон хууль ёсны ашиг сонирхлыг хамгаалах, тэдний ажиллах нөхцөл, амьдралын түвшинг дээшлүүлэх зорилготой байгууллага юм. Иймд зарчмын хувьд тусламж, үйлчилгээг авдаг даатгуулагчийн эрх ашгийг хамгаалах төлөөлөл нь тусламж, үйлчилгээ үзүүлэгчийн төлөөлөл байж болохгүй.

**Гурав.** Нэр дэвшигчийн харилцаа хандлага, асуултанд хариулж буй байдал, өөрийгөө илэрхийлэх байдал хангалттай сайн байсан. Ирүүлсэн баримт бичигт ёс зүйн зөрчил байгаагүй. Гэвч эрүүл мэндийн даатгалын үндэсний зөвлөлийн хариуцлагатай албан тушаалд нэр дэвшиж байгаа хэдий ч Эрүүл мэндийн даатгалын тухай хуулиа хангалттай судлаагүй, бэлтгэл хангаагүй байгаа нь ярилцлагын үеэр ажиглагдсан. Иймд энэ хариуцлагатай үүргийг гүйцэтгэхэд шаардлага хангахгүй гэсэн дүгнэлтийг өгч байна.

**Дөрөв.** Цаашид Эрүүл мэндийн даатгалын үндэсний зөвлөлд нэр дэвшигчдэд тавих шалгуурыг нарийн тогтоох, нэр дэвшигчдийг нээлттэй сонгон шалгаруулах эрх зүйн орчныг бий болгох нь Эрүүл мэндийн даатгалын үндэсний зөвлөлийн үйл ажиллагааг сайжруулах, засаглалын ил тод байдлыг хангах, даатгуулагчдад ээлтэй, оновчтой шийдвэр гаргахад маш чухал ач холбогдолтой гэж үзэж байна.

ХАРААТ БУС ШИНЖЭЭЧ А. БАТБАЯР

Байнгын хорооны 2022 оны 03 дугаар тогтоолын хоёрдугаар хавсралт



**ЭРҮҮЛ МЭНДИЙН ДААТГАЛЫН ҮНДЭСНИЙ ЗӨВЛӨЛИЙН**

**ГИШҮҮНД НЭР ДЭВШИХ ТУХАЙ ХҮСЭЛТ**

***Товч удирдамж:*** *Нэр дэвших тухай хүсэлт гаргахдаа энэхүү загварт асуусан асуулт, шаардсан мэдээлэл бүрийн дор /ард/ хариултаа үнэн зөв бичнэ. Компьютерын програм ашиглаж бичсэн хүсэлтийг цаасаар хэвлэж гарын үсэг зурах бөгөөд уг эх хувь, түүний хавсралт мөн Word-ын файлыг шуудангаар болон цахимаар тус тус Байнгын хороонд явуулна.*

**НЭГ. НЭР ДЭВШИГЧИЙН ТОВЧ ТАНИЛЦУУЛГА, НИЙТЛЭГ ШААРДЛАГА**

|  |  |
| --- | --- |
| **1.1** | **Эцэг/эхийн нэр:** Чагнаа  **Нэр:** Нарантуяа |
| **1.2** | **Нэр дэвших тухай хүсэлт гаргаж буй албан тушаал** |
| Эрүүл мэндийн даатгалын үндэсний зөвлөлийн гишүүн |
| **1.3** | **Нэр дэвшүүлсэн албан байгууллага**  Монголын үйлдвэрчний эвлэлийн холбоо |
| **1.4** | **Иргэний харьяалал**  Монгол Улсын иргэн мөн эсэх/тийм эсхүл үгүй гэж бичих/.  Монгол Улсаас өөр улсын иргэний харьяалалтай байсан эсэх /тийм эсхүл үгүй гэж бичих/. |
| **Тийм** |
| **1.5** | **Боловсрол**  Дээд боловсрол эзэмшсэн сургууль тус бүрийг сүүлд төгссөн сургуулиас нь эхлэн он дарааллаар жагсааж, холбогдох нотлох баримтыг хавсаргана. Сургууль тус бүрд суралцсан хугацаа, авсан зэрэг, огноог бичнэ. |
| Отгонтэнгэр их сургууль 2018 он  Хөдөлмөрийн дээд сургууль/магистр/ 2013 он  Хөдөлмөрийн дээд сургууль 2001 он |
| **1.6** | **Эрхэлсэн ажил**  Их, дээд сургууль төгссөнөөс хойш эрхэлсэн ажлыг тодорхойлон бичнэ. Ажилласан байгууллагыг хамгийн сүүлийнхээс нь эхлэн он дарааллаар жагсаах бөгөөд ажил олгогч /эсхүл, удирдах албан тушаалтан/-ийн нэр, хаяг, утасны дугаар, цахим шуудангийн хаяг, цахим хуудас болон ажлын байрны нэрийг бичнэ. |
| Монголын эрүүл мэндийн ажилтны үйлдвэрчний эвлэлийн холбооны дарга 2022 он  Монголын эрүүл мэндийн ажилтны үйлдвэрчний эвлэлийн холбооны дэд дарга 2009 он  Орхон аймгийн Эрүүл мэндийн байгууллагуудын үйлдвэрчний эвлэлийн хорооны дарга 2000  Орхон аймгийн үйлдвэрчний эвлэлийн холбооны бичээч нарийн бичгийн дарга 1994  Баянхонгор аймгийн Гурван булаг сумын АДХ-ын гүйцэтгэх захиргааны бичээч,бичиг хэргийн эрхлэгч 1987  Баянхонгор аймгийн Гурван булаг сумын ерөнхий боловсролын сургуулийн багш 1983 он |
| **1.7** | **Улс төрийн болон намын удирдах, гүйцэтгэх албан тушаал**  Сүүлийн таван жил улс төрийн албан тушаал болон улс төрийн намын удирдах, гүйцэтгэх албан тушаал эрхэлж байсан эсэхийг бичих. |
| үгүй . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . |
| **1.8** | **Төрийн бус байгууллагын гишүүнчлэлийн талаар**  -Төрийн бус байгууллагад эрхэлж байсан албан тушаал, гүйцэтгэсэн чиг үүрэг, огноог хамгийн сүүлийнхээс нь эхлэн он дарааллаар бичнэ. |
| Монголын эрүүл мэндийн ажилтны үйлдвэрчний эвлэлийн холбооны дарга 2022 он  Монголын эрүүл мэндийн ажилтны үйлдвэрчний эвлэлийн холбооны дэд дарга 2009 он  Орхон аймгийн Эрүүл мэндийн байгууллагуудын ҮЭ-ийн хорооны дарга 2000  Орхон аймгийн ҮЭ-ийн холбооны бичээч нарийн бичгийн дарга 1994 он |
| **1.10** | **Нэр дэвшигч нь хэрэв байгаа бол доор дурдсан мэдээллийг бичнэ**  -Өөрийн боловсруулсан, хянасан судалгааны ажил, ном, өгүүлэл, тайлан, шийдвэр, зөвлөмж зэрэг аливаа хэлбэрээр хэвлүүлсэн материал байгаа бол гарчиг, хэвлэсэн газар, огноог бичнэ.  -Өөрийн харьяалагддаг байгууллагын нэрийн өмнөөс бэлдсэн, эсхүл бэлдэхэд оролцсон аливаа хууль тогтоомж, дүрэм, журам, шийдвэр, тайлан, зөвлөмж болон бусад материал байгаа бол түүнийг хэвлэсэн байгууллагын нэр, хаяг, огноо, гол агуулгыг бичнэ.  -сүүлийн таван жилийн хугацаанд хэлэлцүүлсэн лекц, илтгэл, нээлтийн үг зэрэг илтгэл, ярианы товч утга, огноо, газар, танилцах арга замыг бичнэ. Тухайн илтгэл, ярианы хуулбарыг хийх боломжгүй бол түүнийг зохион байгуулсан байгууллагын нэр, хаяг, илтгэл, ярианы огноо, товч утгыг бичнэ.  -сүүлийн таван жилийн хугацаанд хэвлэл, мэдээллийн хэрэгсэлд өгсөн ярилцлага, нийтлэлийг хамгийн сүүлийнхээс нь эхлэн жагсааж бичнэ. Ярилцлага, нийтлэлүүдийн огноог зааж, боломжтой бол ярилцлагын тэмдэглэл, дүрс бичлэг, нийтлэлийг хуулбарлан өгнө.  **Жич:** Дээр дурдсан материал тус бүрээс нэгийг хавсаргах бөгөөд боломжтой бол цахимаар үзэх линкийг тусгана. |
| https://www.facebook.com/NTVNewsMN/videos/296155095926850 |

**ХОЁР. ХИЙХ АЖИЛ, НЭР ДЭВШСЭН ҮНДЭСЛЭЛЭЭ БИЧСЭН ТАЙЛБАР**

|  |  |
| --- | --- |
| **2.1** | Тухайн албан тушаалд томилогдвол хийх ажил, уг албан тушаалд нэр дэвшсэн үндэслэлээ тайлбарлаж тодорхой, ойлгомжтой бичнэ /500-1000 үгэнд багтаана/. |
| Монгол Улсын Хөдөлмөрийн харилцааны эрх зүйн орчинг бий болгох, шинэчлэн батлах, нийгмийн даатгал, хөдөлмөрийн хяналтын тогтолцоог гардан хариуцаж бэхжүүлэн хөгжүүлэхэд Монголын үйлдвэрчний эвлэлийн холооны гүйцэтгэсэн үүрэг асар их бөгөөд арвин туршлагатай 105 жилийн түүхт байгууллага билээ.  Монголын үйлдвэрчний эвлэлийн холбоо нь гишүүд, хөдөлмөр эрхлэгчдийн хөдөлмөрлөх эрх, түүнтэй холбогдсон нийгэм эдийн засгийн ашиг сонирхлыг хамгаалах үндсэн үүргээ нэн тэргүүнд тавин ажилладаг бөгөөд эдгээрийг хэрэгжүүлэх арга механизм нь нийгмийн түншлэлийг хөгжүүлэх, бүх түвшинд хамтын гэрээ, хэлэлцээр, зөвшилцөл байгуулах, түүнчлэн хөдөлмөр, нийгмийн хамгаалалтай холбогдсон хууль тогтоомжуудыг эдийн засаг, нийгмийн шинэ харилцаанд нийцүүлэн боловсронгуй болгоход оролцох, хэрэгжилтэд нь олон нийтийн хяналт тавих, нийгмийн түншүүдтэй хамтран зорилтот хөтөлбөрүүд боловсруулан хэрэгжүүлэх юм.  Олон улсын жишгээр Эрүүл мэндийн даатгалын үндэсний зөвлөлийн бүрэлдэхүүнд олон нийтийн төлөөлөл, даатгуулагч, ажил олгогчийн төлөөлөл, тусламж, үйлчилгээ үзүүлэгчийн төлөөлөл гэсэн 3 гол оролцогч талын төлөөллийг ижил тоотойгоор оруулж, харилцан тэнцвэртэй оролцоог хангаж ажилладаг туршлагын дагуу цаашлаад Монголын үйлвэрчний эвлэлийн холбоо нь нийгмийн түншлэгч талуудтай хатран ажиллах арвин их туршлагатайгаас гадна Монгол улсад хөдөлмөр эрхлэж байгаа нийт даатгуулагчдыг бүрэн төлөөлөх чадвартай тул Эрүүл мэндийн даатгалын үндэсний зөвлөлийн гишүүнээр зайлшгүй орох шаардлагатай гэж үзэж байна.  Нийт даатгуулагчдыг бүрэн төлөөлөх чадвартай гэж үзсэний үндсэн дээр мөн “Эрүүл мэндийн даатгалын үндэсний зөвлөл байгуулах тухай” Монгол Улсын Их Хурлын 2017 оны 6 дугаар сарын 02-ны өдрийн 40 дүгээр тогтоолыг үндэслэн Монголын үйлдвэрчний эвлэлийн холбооны тэргүүлэгчид хуралдаж МҮЭ-ийн холбооны тэргүүлэгч, Монголын Эрүүл мэндийн Ажилтны Үйлдвэрчний эвлэлийн холбоо дарга Чагнаа овогтой Нарантуяа миний нэрийг дэвшүүлэхээр шийдвэр гаргасан.  Эрүүл мэндийн даатгалын Үндэсний зөвлөлийн гишүүнд сонгогдсон тохиолдолд Үндэсний зөвлөлийн гишүүний үүрэгт ажлаа хариуцлагатай хийж, МҮЭ-ийн холбооны нийт гишүүд ажилчид даатгуулагчдыг төлөөлж зөвлөлийн гишүүний эрхийн хүрээнд дараах үүргийг гүйцэтгэж ажиллана. Үүнд:  - Эрүүл мэндийн даатгалын сангийн болон эрүүл мэндийн даатгалын байгууллагын үйл ажиллагааны зардлын төсвийн төсөл, төсөөлөл, төсвийн хүрээний мэдэгдлийг актуар тооцоололд үндэслэн боловсруулах, батлагдсан төсвийн нарийвчилсан хуваарийг батлах, гүйцэтгэлд нь хяналт тавих  - Эрүүл мэндийн даатгалын сангийн болон эрүүл мэндийн даатгалын байгууллагын үйл ажиллагааны тайланг хэлэлцэх, үйл ажиллагааны болон удирдлагын зардлыг хянах, үнэлэлт, дүгнэлт өгөх  - Эрүүл мэндийн даатгалтай холбогдсон асуудлаар ирүүлсэн өргөдөл, гомдлыг шийдвэрлэх  - Эрүүл мэндийн даатгалын тухай хуулийн 9.1-д заасан Эрүүл мэндийн даатгалын сангаас зардлын төлбөрийг нь хариуцах эрүүл мэндийн тусламж, үйлчилгээний багцад орох тусламж, үйлчилгээний жагсаалтыг эрүүл мэндийн болон санхүү, төсвийн асуудал эрхэлсэн төрийн захиргааны төв байгууллагын саналыг үндэслэн батлах  - Эрүүл мэндийн даатгалын сангаас үнийн хөнгөлөлт олгох зайлшгүй шаардлагатай эмийн нэр төрөл, үнийн дээд хязгаар, хөнгөлөх хэмжээг санхүү, төсвийн болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн тогтоох  - Эрүүл мэндийн тусламж, үйлчилгээ үзүүлэх байгууллагыг сонгон шалгаруулах журмыг санхүү, төсвийн болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн батлах.  - Эрүүл мэндийн тусламж, үйлчилгээний багц, төлбөрийн хэмжээ, чанарын болон санхүүгийн хяналтын асуудлаар дүгнэлт, зөвлөмж гаргах үүрэг бүхий орон тооны бус техникийн хороог тухайн асуудлаар мэргэшсэн шинжээч, судлаач, эрүүл мэндийн тусламж, үйлчилгээ үзүүлэгч байгууллага, даатгуулагчийн оролцоотой байгуулж, ажиллах журмыг батлах, холбогдох шийдвэрийг техникийн хорооны дүгнэлт, зөвлөмжид үндэслэн гаргах зэрэгт даатгуулагчдыг бүрэн төлөөлж ажиллах болно.  Дээрх эрх үүргийн хүрээнд хийх ажлаас гадна олон тулгамдсан асуудлын талаар даатгуулагчдад ээлтэй ажлыг санаачлан ажиллах болно.  Түүнчлэн эрүүл мэндийн салбарт хэрэгжиж эхлээд байгаа гүйцэтгэлийн санхүүжилттэй холбоотой олон тулгамдсан асуудлууд байдаг түүн дотроос эмнэлгийн тусламж үйлчилгээг иргэдэд хүргэхэд үүсдэг хүндрэлтэй асуудлыг шийдвэрлэхэд санал санаачилга гарган ажиллана. |

**Хавсралт:**

Холбогдох хуульд заасан шаардлагыг хангасныг нотлох дараах болон бусад баримт бичгийг нэр дэвших тухай хүсэлтэд хавсаргана:

-Төрийн албан хаагчийн анкет;

-Боловсролын зэргийн дипломын хуулбар;

-Хувийн ашиг сонирхлын урьдчилсан мэдүүлэг

-Эрх бүхий байгууллагаас нэр дэвшүүлсэн албан бичиг, шийдвэр

**Хүсэлт гаргагч:**

Эцэг/эхийн нэр Чагнаа

Өөрийн нэр Нарантуяа

Гарын үсэг

Он, сар, өдөр: 2022.03.30

--- оОо ---